Ευάγγελος Π. Λέκκος

O Ευάγγελος Π. Λέκκος είναι Έλληνας θεολόγος, νομικός, συγγραφέας, μεταφραστής και επιμελητής κειμένων.

Γεννήθηκε το 1942 στη Χρυσή Καστοριάς, ένα ορεινό χωριό του Γράμμου, δευτερότοκο παιδί από 8, γιος του Πέτρου και της Μαρίας. Εξάχρονος βίωσε την σκληρή δοκιμασία της προσφυγιάς, όταν το 1947 οι κάτοικοι του χωριού αναγκάστηκαν να καταφύγουν στην Καστοριά, λόγω των επιχειρήσεων που θα έκανε ο ελληνικός στρατός κατά των οχυρωμένων στο Γράμμο κομμουνιστών.

Μετά τη λήξη του πολέμου επέστρεψαν στο χωριό, όπου τελείωσε το Δημοτικό Σχολείο. Συνέχισε στο εξατάξιο Γυμνάσιο Καστοριάς, από το οποίο αποφοίτησε το 1959. Μετά από εισιτήριες εξετάσεις πέτυχε την εισαγωγή του στη Θεολογική Σχολή του ΕΚΠΑ. Σπούδαζε εργαζόμενος. Πτυχιούχος της πλέον, μετά τη στρατιωτική του θητεία διετέλεσε (1965-67) υπεύθυνος του οικοτροφείου σπουδαστών “Πειραϊκός Φάρος" και του παιδικού σπιτιού “Εδουάρδος Φλάναγκαν” στον Πειραιά, ενώ είχε προσληφθεί το 1965 ως Γραμματέας στην Ιερά Μητρόπολη Πειραιώς, της οποίας διατέλεσε και λαϊκός ιεροκήρυκας σε ναούς της (1966-77). Ταυτόχρονα ολοκλήρωνε τις σπουδές του στη Νομική Σχολή του Πανεπιστήμιο Αθηνών, καθώς και την 18μηνη άσκηση, λαβών μετά τις νόμιμες εξετάσεις ενώπιον του Αρείου Πάγου την άδεια άσκησης της δικηγορίας. Προτίμησε όμως να συνεχίσει ως θεολόγος.

Το 1971 μετατάχθηκε από τη Μητρόπολη Πειραιώς στην Αποστολική Διακονία της Εκκλησίας της Ελλάδος (ΝΠΔΔ). Πήγε στην τότε Δυτική Γερμανία ως υπότροφος του Παγκόσμιου Συμβουλίου Εκκλησιών (1972-73) και ειδικεύτηκε σε θέματα οργάνωσης, διοίκησης και δημ. σχέσεων της Εκκλησίας. Με την επιστροφή του υπηρέτησε αλληλοδιαδόχως ως ιδιαίτερος γραμματέας του Γενικού Διευθυντή, προϊστάμενος προσωπικού, γραμματέας του Κεντρικού Διοικητικού Συμβουλίου (1975-90), υπεύθυνος σύνταξης της εφημερίδας “Εκκλησιαστική Αλήθεια” (1976-83), διευθυντής των εκδόσεων (1987-2002), οπότε, μετά από 37ετή υπηρεσία συνταξιοδοτήθηκε, κατέχοντας από το 1983 τον βαθμό του Διευθυντή Α΄. Από το 1980 μέχρι και την αποχώρησή του είχε (ως απογευματινή εργασία) και την ευθύνη έκδοσης των επίσημων περιοδικών της Ιεράς Συνόδου “Εκκλησία” και “Εφημέριος” διαδοχικά ως συντάκτης, επιμελητής και αρχισυντάκτης τους. Αμέσως μετά συνεργάστηκε επί 30 μήνες με τον εκδοτικό οίκο “Λύχνος” (Αθήνα), στον οποίο ανέλαβε την επιλογή, την απόδοση στη νεοελληνική και την επιμέλεια έκδοσης Πατερικών έργων, “που να ενδιαφέρουν τους σημερινούς αναγνώστες”. Στο μικρό αυτό διάστημα έφερε σε πέρας μόνος του την έκδοση 42 βιβλίων που εντάχθηκαν στη Σειρά “Η σοφία των Πατέρων”. Από το 2005 κι εξής συνεργάζεται σχεδόν αποκλειστικά με τις εκδόσεις Σαΐτης (Αθήνα), από τις οποίες έχουν τεθεί σε κυκλοφορία 220 και πλέον τίτλοι έργων του.

Προσωπική ζωή 
Το 1968 νυμφεύτηκε τη Δρα Σπυριδούλα Λεβιδιώτη, κοινωνική λειτουργό, ψυχολόγο, τέως Αναπληρώτρια  Καθηγήτρια του ΑΤΕΙ Αθήνας, με την οποία απέκτησε τρία παιδιά. Έχουν και οκτώ εγγόνια.

Εργογραφία 
Μελέτες σε επίκαιρα θέματα: - Θρησκευτικός ή πολιτικός γάμος; (1982). - Γυμνισμός: φυσιολατρία ή εκφυλισμός; (1983). - Εκτρώσεις: φεμινιστική, νομική, ιατρική, δημογραφική άποψη και η θέση της Εκκλησίας (1985). - Γάμος, μυστήριο αγάπης (1986). - Ταφή ή καύση των νεκρών (1994). - Εκκλησιαστική περιουσία: Οι προκαταλήψεις, οι μύθοι, η αλήθεια (2001). - Η αλήθεια για την περιουσία, τη φορολόγηση της Εκκλησίας και τη μισθοδοσία των κληρικών της (2011).

Μοναστηριακά: Τα ελληνικά Μοναστήρια, τόμος 1 (1995), τόμος 2 (1996), τόμος 3 (1999), έκδ. Εφημερίδας “Ελεύθερος Τύπος”. - Τα Μοναστήρια του Ελληνισμού – Ιστορία, Παράδοση, Τέχνη, τόμος Α΄ (1997), τόμος Β΄ (1998), εκδ. “Ιχνηλάτης”. - Μοναστήρια της Σάμου  και γερμανιστί: Κloster von Samos (1998). - Μοναστήρια της Ικαρίας (1999).  Ιερά Μονή Μεγάλου Σπηλαίου (1986) – Ιερά Μονή Παναγίας Σπηλιανής (1999). - Παναγία η Προυσιώτισσα και η Σύναξις της Παναγίας (2007).

Ιστορικά: Οι εκδηλώσεις για την 25ετία του μητροπολίτου Δράμας Διονυσίου (1991). - Ο οικουμενικός πατριάρχης Δημήτριος Α΄ εις Βόλον, Τρίκαλα και Μετέωρα (1992). - Η εκλογή, χειροτονία και ενθρόνιση του μητροπολίτου Φθιώτιδος Νικολάου (1997). - Η εκλογή, χειροτονία και ενθρόνιση του μητροπολίτου Καστορίας Σεραφείμ (1997). -  Πανόραμα 20 αιώνων Χριστιανισμού: Πρόσωπα και Γεγονότα 2000 χρόνων (2000), Βραβείο Ελληνικής Εταιρείας Χριστιανικών Γραμμάτων (επανέκδοση συμπληρωμένη με τίτλο: 2000 χρόνια με τον Χριστό (το 2021) . - Ιησούς Χριστός, χθες και σήμερον ο αυτός και εις τους αιώνας (2000). - Μητροπολίτης Γρεβενών Σέργιος (Σιγάλας)….(2011). - Γεώργιος Κ. Σκούρας, ένα άξιο τέκνο των Καλαβρύτων (2011). - Παντάνασσα: Το ιερόν παρεκκλήσιον του Επισκοπείου Αιγίου (2014). - Η μάχη και η νίκη του Μεγάλου Σπηλαίου (2017). - 20 αιώνες με τον Χριστό (2020).

Σειρά "Στον αγώνα για τη λευτεριά": Μάρτυρες της Πίστης, Ήρωες της Πατρίδας. 2. Ορθόδοξοι κληρικοί στην επανάσταση. 3. Μεγάλοι Αγωνιστές του '21. 4. Διδάσκαλοι του Γένους και '21. 5. Φιλέλληνες στον Αγώνα για την Ανεξαρτησία. (2021, σελίδες 570).

Αγιολογικά: Δώδεκα ΄Αγιοι των καιρών μας (1995). - ΄Οσιος Νικάνωρ, ο άγιος της Δυτ. Μακεδονίας (2007). - Η Αγία Μαρίνα Θησείου. 80ετία από τα εγκαίνια του ναού και ο βίος της Μεγαλομάρτυρος (2010). - Οσιομάρτυς άγιος Εφραίμ του όρους των Αμώμων (2014).

Σειρά Η σοφία των Πατέρων: Επιλογή, απόδοση στη νεοελληνική, εισαγωγές και επιμέλεια εκδόσεως 42 βιβλίων (των 100-120 σελίδων έκαστον), από το 2003 έως το 2005.

Σειρά ΄Αγιοι και εορτές: Συγγραφή και επιμέλεια εκδόσεως 90 τευχών με τον βίο μεγάλων αγίων (των 64 σελίδων έκαστον), από το 2005 έως το 2020. 12 από αυτά και σε μετάφραση στα ρωσικά. Η έκδοση συνεχίζεται.

Σειρά Αινείτε τον Θεόν: Εισαγωγές και επιμέλεια εκδόσεως 27 λατρευτικών εγκολπίων και προσευχηταρίων.

Σειρά Σύγχρονοι Γέροντες: Συνοπτική παρουσίαση του βίου εκκλησιαστικών μορφών του 20ού αιώνα, τεύχη 17 (των 64 σελίδων έκαστον).

Σειρά Μεγάλοι Πατέρες της Εκκλησίας (Χρυσόστομος, Βασίλειος, Γρηγόριος Θεολόγος, Αθανάσιος, Ιω. Δαμασκηνός, Φώτιος) Βίος, έργο, συγγράμματα, απάνθισμα κειμένων τους. 6 βιβλία, σελίδες 836.

Σειρά Γνωριμία με τους Αγίους της Ελλάδος (κατά γεωγραφικά διαμερίσματα): 6 βιβλία, 620 ΄Αγιοι, 1.136 σελίδες.

Σειρά Σελίδες από την Καινή Διαθήκη, 10 έργα από το 2017 έως 2019, σύνολο σελίδων 1.996. Τίτλοι: Οι εμφανίσεις του Χριστού μετά την Ανάστασή Του - Η Ηθική του Ευαγγελίου (επί του ΄Ορους Ομιλία). - Οι παραβολές του Κυρίου. - Τα θαύματα του Κυρίου. - Προρρήσεις για το τέλος του κόσμου. - Γάμος, Διαζύγιο, Χηρεία, Αφιέρωση. - Οι πειρασμοί στη ζωή μας. - Αμαρτία και λύτρωση. - Πνευματική αναγέννηση εν Χριστώ. - Αρετές και πάθη.

Σειρά “Παναγίες των Ελλήνων”, 17 τευχίδια (ιστορία και θαύματα αγαπητών στους ΄Ελληνες εικόνων της Παναγίας).

Σειρά “Πίστη, λατρεία και ζωή”, 15 τεύχη με κατατοπιστικό περιεχόμενο.

Σειρά 10 τευχών, “Τί λέει η Εκκλησία για...Τα Μνημόσυνα – Τον παράδεισο και την κόλαση – Τη Δευτέρα Παρουσία και τον Αντίχριστο – Την Πρόνοια του Θεού και την τύχη – Το κακό που υπάρχει στον κόσμο – Την αμαρτία και τη σωτηρία του ανθρώπου – Τους αγγέλους και τους δαίμονες – Τη νεότητα και τα γηρατειά – Τη φτώχεια και τον πλούτο – Σύγχρονα θέματα και προβλήματα. ΄Εκαστον 32 σελίδες.

-- Όσα δεν ξέχασα - Πρόσωπα και Γεγονότα (Αναμνήσεις 1941-2021).

Περιοδικά: Επί της ύλης υπεύθυνος και αρχισυντάκτης των περιοδικών “΄Οσιος Νικάνωρ” Γρεβενών (1986-2014) και “Μεταμόρφωσις” Σάμου (1996-2021).

Μεταφράσεις (απόδοση στη νεοελληνική): Ορθόδοξη Ομολογία της καθολικής και αποστολικής Ανατολικής Εκκλησίας, του Πέτρου Μογίλα (2011). - Ο πνευματικός διδασκόμενος (2011), και Ο μετανοών διδασκόμενος (2011), του Paolo Segneri). - Ο Δεκάλογος της κατά Χριστόν νομοθεσίας (αγίου Γρηγορίου του Παλαμά, 2009).

Hμερολόγια: Συντάκτης υπερεκατόν θεματικών ημερολογίων Ιερών Μητροπόλεων και διαφόρων εκδοτών.

Επιμέλεια εκδόσεων: Επιμελήθηκε την έκδοση των Ιστορικών Αρχείων (από 1874-1929) της Μητροπόλεως Γρεβενών  σε 7 ογκώδεις τόμους (συνολικής έκτασης 3.026 σελίδων, Βραβείο Ακαδημίας Αθηνών). - Την έκδοση των τόμων Γ΄- ΣΤ΄ με τις εγκυκλίους της Ιεράς Συνόδου, για την περίοδο 1957-1995, συνολικής έκτασης 2.886 σελίδων, καταρτίσας και αναλυτικά ευρετήρια θεμάτων. - Σχετικές υπηρεσίες σε εκδοτικά θέματα έχει προσφέρει σε αρκετές Μητροπόλεις.

Αρθρογραφία: ΄Αρθρα του έχουν κατά καιρούς δημοσιευθεί στα περιοδικά “΄Αγιος Μηνάς” Καστοριάς, “Ακτίνες” Αθήνας, “Πειραϊκή Εκκλησία” και “Ελπιδοφόρα νειάτα” Πειραιά, “Ενοριακή παρουσία” Ρεθύμνου, “Εποπτεία” Αθήνας, “Ορθόδοξος Κόσμος” (Orthodox Globe), “Αστυνομική επιθεώρηση” Αθήνας, “Σελίδες” Αθήνας κ.ά.

Ομιλίες: Καλείται ως ομιλητής σε ραδιοτηλεοπτικές εκπομπές και σε αίθουσες συλλόγων και σχολών γονέων.

Εξωτερικοί σύνδεσμοι 
Ευάγγελος Π. Λέκκος - Παρουσίαση Συγγραφικού Έργου στο Πολεμικό Μουσείο, 20/05/2017 (VIDEO)

Ευάγγελος Π. Λέκκος - Βιβλιογραφία στις Εκδόσεις Σαΐτη

Ευάγγελος Π. Λέκκος -  Βιβλιογραφία στο BiblioNet

Ευάγγελος Π. Λέκκος - Βιβλιογραφία στο Skroutz.gr 

Ευάγγελος Π. Λέκκος - Βιβλιογραφία στο βιβλιοπωλείο Πολιτεία

Ευάγγελος Π. Λέκκος - Επίσημος Ιστότοπος

Παραπομπές 

Έλληνες συγγραφείς